《官舍庭前古梅寻常开拶岁暮余整归装而乃蚤花》
宋代·徐集孙

狰狞古怪虬龙枝，着花传舍宾岁晚。
往往来来几番人，老人相期疑未谖。
顾我冷眼惯相看，嗅花嚼蕊当餐饭。
横斜峭拔耐雪霜，肯媚阳和齐婉娩。
把酒邀月共说诗，疎影上衣成缱绻。
朔风吹梦入家山，鼓舞倦矣客兮返。
谁谓花先常岁期，澈夜万葩玉一本。
花应有心饯我行，吐芳非为冬日暖。
我亦逆知此花意，孤洁难与俗人混。
似嫌托根富贵场，不苦栖身山林稳。
惜乎花只不能言，一花一心诚恳恳。
任它世间竞酣桃李春，花独与我结交岁寒远。

作者简介：徐集孙，字义夫，建安（今福建建瓯）人。理宗时尝在临安作过小官（《休日招李山房杜北山访渭滨秋浦于孤山》“不枉微官客日边”），退居后名其居室为竹所。有《竹所吟稿》。事见《南宋文范作者考》卷下。　徐集孙诗，以汲古阁影宋抄《南宋六十家小集》本为底本，参校影印文渊阁《四库全书·两宋名贤小集》本（简称名贤集）、顾氏读画斋刊《南宋群贤小集》本（简称群贤集）。新辑集外诗附于卷末。